 ΠΟΛΥΞΕΝΗ

Η ζωή της Πολυξένης αντικατοπτρίζει την ιστορία της Ελλάδας - από την γέννησή της, την περίοδο της Μικρασιατικής καταστροφής του 1922, τον Ιταλό Γερμανικό πόλεμο, την Κατοχή 1941-1944, τον εμφύλιο πόλεμο 1945-1949, την μαζική μετανάστευση κατά τη δεκαετία του 1960, έως και την τωρινή πανδημία.

Η Πολυξένη γεννήθηκε σε τούτο το όμορφο χωριό, που το λάτρεψε μέχρι την τελευταία της πνοή.

Η δυσχερής οικονομική κατάσταση της οικογένειάς της, η προχωρημένη ηλικία των γονιών της καθώς και η άρρωστη αδελφή της, την ανάγκασαν να γίνει η προστάτης της οικογένειάς της από 10 χρονών παιδί.

Έπρεπε να φεύγει από το σχολείο η Πολυξένη, για να κουβαλάει ξύλα φορτωμένη, να σκάβει τους κήπους, να φέρνει νερό με τη βαρέλα από την βρύση, παρόλο το ξύλο που έτρωγε και τις τιμωρίες γονατιστή στα χαλίκια, από τον δάσκαλό της τον Παπαγιώργη.

Μετά ακολούθησαν οι στράτες από το χωριό για Λιδορίκι, Γρανίτσα, Βιτρινίτσα και Άμφισσα, για την ανταλλαγή πατάτας με κριθάρι, σιτάρι και καλαμπόκι.

Στην Λαμία για θέρισμα, στον Μωριά για ελιές, στις αλυκές του Μεσολογγίου για αλάτι και από εκεί στη Λαμία για σιτάρι και πάλι στο χωριό - έξι ημερόνυχτα δρόμο.

Έζησε τον πόλεμο με του Ιταλούς το 1940.

Στη Γερμανική κατοχή και το πρώτο αντάρτικο (1941-1944) επέζησε τρώγοντας χόρτα και αλεσμένα βελανίδια.

Στον εμφύλιο πόλεμο και το δεύτερο αντάρτικο (1945-1949), ο στρατός πολεμούσε με τους αντάρτες από τον Άγιο Νικόλα μέχρι το Ξεροβούνι. Κατά την εκκένωση του χωριού, την πιάνουν οι αντάρτες το βράδυ στο Παρασπόρεμα, «Πάμε συναγωνίστρια της λένε», και εκείνη χωρίς να πτοηθεί λέει, «Δυο λεπτά να βάλω τα τσαρούχια μου και έρχομαι», και τους ξεφεύγει τρέχοντας κάτω στον γκρεμό μέσα στο σκοτάδι. Έχοντας πάντα στο νου της τι θα γινόταν η οικογένεια πίσω, αν την έπαιρναν οι αντάρτες.

Έτσι η Πολυξένη βρέθηκε σε ένα καλύβι στα Μαλάματα, όπου έζησε κάτω από άθλιες συνθήκες για ένα χρόνο.

Το 1950 με τον επαναπατρισμό στα χωριά, δούλευε στην διάνοιξη του δρόμου για Αρτοτίνα, για 7 δραχμές την ημέρα.

Μετά στο χωριό, δουλειά στα χωράφια. Τα ξημερώματα στην Πελεγρίν, μεσημέρι  στο Βλαχοβούνι, απόγευμα στην Κερασσιά, και το βράδυ πάλι στο χωριό.

Δεν ήταν τυχαίο που την είχαν ονομάσει «αεροπόρο».

Ήταν πρώτη στις προσωπικές εργασίες του χωριού. Πρώτη έφερνε την πέτρα για τα θεμέλια του Αγίου Γεωργίου του χωριού, όπου ο τότε πρόεδρος Θανάσης Καραδήμας, τιμής ένεκεν, της χάρισε ένα ύφασμα.

Το 1953 παντρεύεται τον Γιώργο Αδράσκελα, έναν φτωχό αλλά τίμιο και εργατικό νέο. Απέκτησαν τρία κορίτσια.

 Αλλά η πενιχρή τους οικονομική κατάσταση, η γενική ανεργία που επικρατούσε στην Ελλάδα μετά τον εμφύλιο πόλεμο, και το κυριότερο, η προσπάθεια να αποφύγει το πολιτικό ρουσφέτι, εξανάγκασαν τον άνδρα της Πολυξένης να μεταναστεύσει στην Αυστραλία το 1960, για μερικά χρόνια αρχικά, αναζητώντας ένα καλύτερο μέλλον για τα παιδιά τους.

Η Πολυξένη απόμεινε στο χωριό με οκτώ άτομα στην πλάτη - γέρους γονείς, τα ανήλικα παιδιά, και την άρρωστη αδελφή της. Εκείνα τα χρόνια η Πολυξένη υπήρξε άνδρας και γυναίκα, μάννα και πατέρας.

 Η σκληρή δουλειά συνεχίστηκε στο χωριό, στα χωράφια και στις στράτες. Ξημερόναταν στο Κροκύλειο και στα άλλα γύρο χωριά με την πιο πιστή της φίλη, την «Ρούσα» το μουλάρι, για την ανταλλαγή της πατάτας, το κουβάλημα του ιαματικού νερού από το Λουτράκι για τα μπάνια των ηλικιωμένων.

Η Πολυξένη ήθελε τα παιδιά της να μάθουν γράμματα, να έχουν μια καλύτερη ζωή από εκείνη. Κουβαλούσε τα σακούλια, έστελνε αμαξιές τα ξύλα στο γυμνάσιο στο Λιδορίκι για να πετύχουν τα κορίτσια αυτόν τον σκοπό.

 Τελικά, μετά από χρόνια, βρέθηκε όλη η οικογένεια στην Αυστραλία. Η Πολυξένη δούλευε και εκεί σκληρά, τα κορίτσια πήραν τα πτυχία που τόσο επιθυμούσε.

Με την διάλυση του γάμου της μικρής της κόρης, καλείται ξανά η Πολυξένη να συμβάλει στο μεγάλωμα της εγγονής της, για 15 χρόνια όπως έλεγε χαρακτηριστικά η ίδια. Χάρηκε πολύ η Πολυξένη που πήραν και τα εγγόνια της πτυχία, καμάρωσε την εγγονή της νυφούλα και έπαιξε με τα δισέγγονά της.

Την Πολυξένη την χαρακτήριζε η καλοσύνη, το παντοτινό χαμόγελο, η προθυμία να βοηθήσει τον συνάνθρωπό της, η γενναιοδωρία, η απλότητα, η γρηγοράδα, η γενναιότητα, η σκληρή δουλειά.

Υπήρξε καλή σύζυγος, ηρωίδα μητέρα, πολυαγαπημένη γιαγιά, δυναμική και άξια γυναίκα -- γνήσια Κερασιώτισσα.

Στις δύσκολες στιγμές της ζωής μας πάντα έλεγε: «Ωρέ μην φοβάσαι δεν είναι τίποτα, τράβα μπροστά τον δρόμο που σε καρτερεί.»

Αυτή η ανεξάντλητη πηγή δυναμισμού, έμπνευσης και ενθάρρυνσης ήταν η Μάννα μας.

 Σε ευχαριστούμε Μάννα για την ανεκτίμητη κληρονομιά που αφήνεις σε εμάς, στα παιδιά μας και τα εγγόνια μας.

Εμείς, εγώ, δεν θα σε ξεχάσουμε ποτέ. Θα ζεις πάντα μαζί μας.

Αντίο «αεροπόρε»!! Θα πετάς πάντα εκεί ψηλά.